P9_TA(2020)0256

Täytäntöönpanosäädöksen vastustaminen: Akryyliamidin enimmäismäärät tietyissä imeväisille ja pikkulapsille tarkoitetuissa elintarvikkeissa

Euroopan parlamentin päätöslauselma 8. lokakuuta 2020 ehdotuksesta komission asetukseksi asetuksen (EY) N:o 1881/2006 muuttamisesta siltä osin kuin on kyse akryyliamidin enimmäismääristä tietyissä imeväisille ja pikkulapsille tarkoitetuissa elintarvikkeissa (D067815/03 – 2020/2735(RPS))

(2021/C 395/04)

Euroopan parlamentti, joka

— ottaa huomioon ehdotuksen komission asetukseksi asetuksen (EY) N:o 1881/2006 muuttamisesta siltä osin kuin on kyse akryyliamidin enimmäismääristä tietyissä imeväisille ja pikkulapsille tarkoitetuissa elintarvikkeissa (D067815/03,

— ottaa huomioon elintarvikkeissa olevia vieraita aineita koskevista yhteisön menettelyistä 8. helmikuuta 1993 annetun neuvoston asetuksen (ETY) N:o 315/93 (1) ja erityisesti sen 2 artiklan 3 kohdan,

— ottaa huomioon toimenpiteistä elintarvikkeiden akryyliamidipitoisuuden vähentämiseksi ja vertailuarvojen vahvistamiseksi 20. marraskuuta 2017 annetun komission asetuksen (EU) 2017/2158 (2),

— ottaa huomioon Euroopan elintarviketurvallisuusviranomaisen (EFSA) alaisen elintarvikeketjun vierasaineita käsittelevän lautakunnan (CONTAM-lautakunta) 30. huhtikuuta 2015 antaman ja 4. kesäkuuta 2015 julkaistun tieteellisen lausunnon elintarvikkeissa esiintyvästä akryyliamidista (3),

— ottaa huomioon menettelystä komissiolle siirrettyä täytäntöönpanovaltaa käytettäessä 28. kesäkuuta 1999 tehdyn neuvoston päätöksen 1999/468/EY 5 a artiklan 3 kohdan b alakohdan (4),

— ottaa huomioon työjärjestyksen 112 artiklan 2 ja 3 kohdan sekä 4 kohdan c alakohdan,

— ottaa huomioon ympäristön, kansanterveyden ja elintarvikkeiden turvallisuuden valiokunnan päätöslauselmaesityksen,

Yleistä

A. ottaa huomioon, että akryyliamidi on elintarvikkeissa esiintyvä kemiallinen yhdiste, joka muodostuu luonnostaan esiintyvistä aineista, jotka eivät sisällä asparagiinia ja sokereita korkeassa lämpötilassa tapahtuvassa käsittelyssä, kuten paistamisessa, paahtamisessa ja leipomisessa;

B. ottaa huomioon, että kuluttajat altistuvat akryyliamidille teollisesti tuotettujen elintarvikkeiden, kuten perunalastujen, leivän, keksien ja kahvin kautta, mutta myös kotiruoanlaitossa esimerkiksi paahtaessaan leipää tai valmistaessaan ranskanperunoita;

C. ottaa huomioon, että imeväiset, pikkulapset ja muut lapset ovat altistuneimpia ikäryhmiä, koska heidän ruumiinpainonsa on alhaisempi, minkä vuoksi he ovat erityisen haavoittuvia; toteaa, että lapsilla tiedetään olevan nopeampi aineenvaihdunta, koska maksan ja ruumiinpainon suhde on suurempi, minkä vuoksi on todennäköisempää, että glysidiamidi (biotransformaation avulla muodostuvan akryyliamidin aineenvaihduntatuote) voi muodostua lapsilla nopeammin, mikä lisää akryyliamidin toksisuutta lapsilla (5);

Turvallisuuteen liittyvät näkökohdat

D. ottaa huomioon, että unionin hyväksymän yhdenmukaistetun luokituksen ja merkintöjen (CLP00) mukaan akryyliamidi on myrkyllistä nieltynä, se voi aiheuttaa perimävaurioita, se voi aiheuttaa syöpää, se vahingoittaa elimiä pitkäaikaisen tai toistuvan altistumisen kautta, se on haitallista joutuessaan iholle, se ärsyttää voimakkaasti silmiä, se on haitallista hengitettynä, sen epäillään heikentävän hedelmällisyyttä, se ärsyttää ihoa ja se voi aiheuttaa allergisen ihoreaktion; toteaa lisäksi, että yritysten Euroopan kemikaalivirastolle (ECHA) REACH-rekisteröinneissä toimittamassa luokituksessa todetaan, että kyseisen aineen epäillään heikentävän hedelmällisyyttä tai vaurioittavan sikiötä (6);

E. ottaa huomioon, että tämän lisäksi havaittiin ääreishermoston ja hermopäätteiden rappeutumista muistiin, oppimiseen ja kognitiivisiin toimintoihin liittyvillä aivoalueilla (7);

F. ottaa huomioon, että CONTAM-lautakunnan 30. huhtikuuta 2015 antamassa tieteellisessä lausunnossa elintarvikkeiden akryyliamidista (8) yksilöitiin kaikista saatavilla olevista tiedoista neljä mahdollista kriittistä ominaisuutta akryyliamidin toksisuudelle, jotka ovat neurotoksisuus, vaikutukset miesten lisääntymiseen, kehitystoksisuus ja karsinogeenisuus; ottaa huomioon, että CONTAM-lautakunta totesi myös, että akryyliamidi on sukusolujen perimää vaurioittava aine ja että tällä hetkellä ei ole vakiintuneita riskinarviointimenettelyjä, joissa tätä tutkittavaa ominaisuutta käytettäisiin; ottaa huomioon, että CONTAM-lautakunta vahvisti erityisesti aiemmat arviot, joiden mukaan elintarvikkeissa esiintyvä akryyliamidi saattaa lisätä kuluttajien riskiä sairastua syöpään kaikissa ikäryhmissä;

G. ottaa huomioon, että akryyliamidin myrkyllisyys oli tunnustettu jo vuonna 2002 FAO:n ja WHO:n yhteisessä raportissa (9); ottaa huomioon, että kansainvälinen syöväntutkimuskeskus (IARC) on luokitellut akryyliamidin todennäköiseksi ihmiselle syöpää aiheuttavaksi aineeksi (10), Yhdysvaltojen kansallisessa toksikologiaohjelmassa (NTP) sen voidaan kohtuudella olettaa olevan ihmisille syöpää aiheuttava (11) ja Yhdysvaltojen ympäristönsuojeluvirasto (EPA) on luokitellut akryyliamidin ihmisille todennäköisesti syöpää aiheuttavaksi aineeksi (12);

H. ottaa huomioon, että akryyliamidin hormonitoimintaa häiritseviä ominaisuuksia käsitellään useissa tieteellisissä tutkimuksissa (13) ja niitä on kiireellisesti tutkittava;

Ennalta varautumisen periaate

I. ottaa huomioon, että Euroopan unionin toiminnasta tehdyn sopimuksen (SEUT) 191 artiklan 2 kohdassa määrätään ennalta varautumisen periaatteesta yhtenä unionin perusperiaatteena;

J. toteaa, että SEUT:n 168 artiklan 1 kohdan mukaan ”kaikkien yhteisön politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu”;

Erityiset lakisääteiset vaatimukset

K. ottaa huomioon, että asetuksen (ETY) N:o 315/93 2 artiklan 1 ja 2 kohdassa ja säädetään, että kansanterveyden ja erityisesti toksikologian kannalta liian suuria määriä vieraita aineita sisältävien elintarvikkeiden markkinoille saattaminen on kiellettyä ja että vieraiden aineiden pitoisuudet on pidettäväalimmilla tasoilla, jotka mahdollistavat kohtuullisesti hyvät käytännöt kaikkien elintarviketuotannon vaiheiden aikana;

L. ottaa huomioon, että asetuksessa (EU) 2017/2158 edellytetään, että elintarvikealan toimijat soveltavat vähentämistoimenpiteitä ja toteuttavat tiettyjä toimia tiettyjen elintarvikkeiden akryyliamidipitoisuuksien vähentämiseksi, jotta varmistetaan, että niiden tuotteissa olevat akryyliamidipitoisuudet pysyvät alle vertailuarvojen, joita käytetään vähentämistoimenpiteiden tehokkuuden todentamiseen näytteenoton ja analyysin avulla;

M. ottaa huomioon, että asetuksessa (EU) 2017/2158 säädettyjä vertailuarvoja on sovellettu huhtikuusta 2018 lähtien ja että komissio tarkastelee niitä uudelleen kolmen vuoden välein ja ensimmäisen kerran kolmen vuoden kuluessa kyseisen asetuksen voimaantulosta alhaisempien arvojen asettamiseksi (14);

N. ottaa huomioon, että vertailuarvot puuttuvat useilta tuoteluokilta, kuten kasvislastut, perunakuorukat ja riisikeksit, joista joidenkin on osoitettu sisältävän korkeita akryyliamidipitoisuuksia; ottaa huomioon, että komission suosituksessa (EU) 2019/1888 (15) vahvistetaan ei-tyhjentävä luettelo elintarvikeryhmistä, joita olisi seurattava säännöllisesti akryyliamidin esiintymisen varalta;

O. ottaa huomioon, että asetuksen (ETY) N:o 315/93 2 artiklan 3 kohdan mukaisesti komissio voi tarvittaessa vahvistaa tiettyjen vieraiden aineiden suurimmat toleranssit kansanterveyden suojelemiseksi; ottaa huomioon, että elintarvikkeiden akryyliamidille ei ole vielä vahvistettu enimmäismääriä; ottaa huomioon, että asetuksen (EU) 2017/2158 johdanto-osan 15 kappaleessa todetaan, että vähentämistoimenpiteitä täydentäen olisi harkittava enimmäismäärien vahvistamista akryyliamidille tietyissä elintarvikkeissa;

Ehdotus komission asetukseksi

P. ottaa huomioon, että ehdotuksessa komission asetukseksi tunnustetaan, että on tärkeää, että elintarvikkeiden akryyliamidipitoisuudet ovat niin alhaisia kuin on kohtuudella mahdollista;

Q. ottaa huomioon, että ehdotuksessa komission asetukseksi ehdotetaan enimmäistasojen asettamista ainoastaan kahdelle hyvin erityiselle elintarvikeryhmälle: ”imeväisille ja pikkulapsille tarkoitetut keksit ja korput” (150 μg/kg, mikä vastaa nykyistä vertailuarvoa) ja ”imeväisille ja pikkulapsille tarkoitetut viljapohjaiset valmisruoat, keksit ja korput pois luettuina” (50 μg/kg, joka on jopa 10 μg/kg korkeampi kuin nykyinen vertailutaso 40 μg/kg);

R. ottaa huomioon, että ehdotuksessa komission asetukseksi perustana olevat esiintymistiedot ovat peräisin kaudelta 2015–2018; katsoo, että jos asetuksella (EU) 2017/2158 on tarkoitus vaikuttaa elintarvikkeiden akryyliamidipitoisuuksiin, voidaan kohtuudella odottaa, että elintarvikkeiden valmistajat saavuttavat tähän mennessä vähintään kolme vuotta sitten vahvistetun vertailuarvon;

Markkinatilanne ja ehdotuksen komission asetukseksi arviointi

S. ottaa huomioon, että kymmenen kuluttajajärjestön eri puolilla Eurooppaa syksyllä 2018 tekemä tutkimus (16) on osoittanut, että alle kolmivuotiaat lapset käyttävät usein monia tuotteita, kuten keksejä ja vohvelikeksejä, jotka eivät kuulu ehdotuksessa komission asetukseksi säänneltyihin kahteen luokkaan; toteaa, että joitakin näistä tuotteista markkinoidaan selvästikin lapsille (esim. pakkaukset, joissa on lapsia houkuttelevia sarjakuvia); toteaa, että tilanteen voidaan olettaa olevan samanlainen murojen ja aamiaisviljatuotteiden kaltaisten tuotteiden osalta;

T. ottaa huomioon, että keksien ja vohvelikeksien vertailutaso (350 μg/kg) ja imeväisille ja pikkulapsille tarkoitettujen keksien ja korppujen vertailutaso (150 μg/kg) vaihtelevat huomattavasti, eikä vanhemmille tiedoteta halutun akryyliamidin enimmäispitoisuuden eroista;

U. ottaa huomioon, että todettiin myös, että keksien ja vohvelikeksien osalta kolmannes testatuista tuotteista oli vähintään vertailuarvon tasolla ja että alle kolmivuotiaiden lasten usein käyttämiksi kekseiksi ja vohveleiksi määritellyistä kekseistä ja vohvelikekseistä lähes kaksi kolmasosaa ei olisi täyttänyt ”imeväisille ja pikkulapsille tarkoitetut keksit ja korput” -ryhmälle asetettua vertailuarvoa;

V. ottaa huomioon, että on kiistatonta, että akryyliamidin esiintyminen elintarvikkeissa voidaan minimoida toteuttamalla asianmukaisia vähentämistoimenpiteitä (17); ottaa huomioon, että kaikissa elintarvikeryhmissä on osoitettu olevan mahdollista tuottaa tuotteita, joiden akryyliamidipitoisuus on alhainen (18);

W. ottaa huomioon, että ehdotuksen komission asetukseksi osalta sekä vuoden 2018 kuluttajatutkimuksista (19) saadut tiedot että Euroopan elintarviketurvallisuusviranomaisen tietokannasta vuosilta 2015–2018 saadut esiintymistiedot osoittavat, että molempien elintarvikeryhmien tuottajien erittäin suuri enemmistö on helposti saavuttanut ehdotettuja tasoja 150 μg/kg ja 50 μg/kg alhaisemmat tasot; toteaa, että voidaan olettaa, että lähes kaikki tuotteet voivat nykyään saavuttaa tämän tason; katsoo näin ollen, että tiukemmat tasot ovat tarpeen lisävähennysten kannustamiseksi;

X. ottaa huomioon, että enimmäismäärien vahvistaminen helpottaa selvästi akryyliamidia koskevien sääntöjen täytäntöönpanoa jäsenvaltioissa; enimmäispitoisuudet on kuitenkin vahvistettava asetuksen (ETY) N:o 315/93 2 artiklassa säädetyn ALARA-periaatteen (niin alhainen kuin on kohtuudella mahdollista) mukaisesti;

Y. ottaa huomioon, että ehdotuksessa komission asetukseksi ehdotetut tasot saavutetaan jo nyt helposti useimmilla markkinoilla olevilla tuotteilla ja että alhaisemmat tasot on osoitettu saavutettavissa ilman suuria ponnistuksia;

Muita näkökohtia

Z. katsoo, että lisätutkimukset voisivat auttaa ymmärtämään syitä, joiden vuoksi akryyliamidipitoisuudet vaihtelevat suuresti elintarvikeryhmissä, ja määrittelemään strategioita, joilla pyritään minimoimaan akryyliamidin muodostuminen;

AA. katsoo, että akryyliamidia koskevien sääntöjen tehokkuuden seuranta on ratkaisevan tärkeää; katsoo, että tämä merkitsee sitä, että jäsenvaltiot toteuttavat tehokkaita ja riittävän tiheitä tarkastuksia ja keräävät tietoja akryyliamidin esiintymisestä;

AB. ottaa huomioon, että julkiset tiedotuskampanjat voivat auttaa lisäämään kuluttajien tietoisuutta tuotteista, joiden akryyliamidipitoisuus on mahdollisesti korkeampi, ja antaa heille tietoa siitä, miten akryyliamidille altistumista voidaan rajoittaa ruoanlaitossa;

1. vastustaa ehdotuksen komission asetukseksi hyväksymistä;

2. katsoo, että ehdotus komission asetukseksi on ristiriidassa asetuksen (EY) N:o 315/93 tavoitteen ja sisällön kanssa;

3. katsoo, että korkeiden akryyliamidipitoisuuksien salliminen elintarvikkeissa myös jatkossa voi vaikuttaa haitallisesti eurooppalaisten kuluttajien terveyteen; pitää siksi erittäin tärkeänä, että elintarvikkeiden akryyliamidipitoisuuksia alennetaan;

4. katsoo, että ehdotettu akryyliamidin enimmäismäärä elintarvikeryhmässä ”lastenruoat, imeväisille ja pikkulapsille tarkoitetut viljapohjaiset valmisruoat lukuun ottamatta keksejä ja korppuja” olisi asetettava nykyisen vertailuarvon 40 μg/kg alapuolelle eikä missään tapauksessa sen yläpuolelle;

5. katsoo, että ehdotettu akryyliamidin enimmäismäärä elintarvikeryhmässä ”imeväisille ja pikkulapsille tarkoitetut keksit ja korput” olisi asetettava selvästi nykyisen vertailuarvon 150 μg/kg alapuolelle;

6. pyytää komissiota asettamaan tiukat enimmäismäärät ehdotuksessa komission asetukseksi ehdotettujen kahden tuoteluokan lisäksi myös muille tuoteluokille ja kaikkein kiireellisimmin kekseille ja korpuille, jotka eivät kuulu ”imeväisille ja pikkulapsille tarkoitettujen keksien ja korppujen” erityisluokkaan;

7. odottaa, että vertailuarvoja tarkistetaan huhtikuuhun 2021 mennessä niiden alentamiseksi; vaatii, että vertailuarvoissa on otettava huomioon elintarvikkeiden akryyliamidipitoisuuden jatkuva vähentäminen ja niissä on keskityttävä parhaimpiin suoriutujiin, jotta valmistajia kannustetaan lisätoimiin;

8. suhtautuu myönteisesti komission 7. marraskuuta 2019 antamaan suositukseen (EU) 2019/1888 elintarvikkeissa esiintyvän akryyliamidin seurannasta; vaatii, että vertailuarvot (joita mahdollisesti seuraa enimmäismäärä) on asetettava nopeasti tuoteryhmille, jotka saattavat sisältää korkeita akryyliamidipitoisuuksia;

9. pyytää komissiota ja jäsenvaltioita tehostamaan akryyliamidin muodostumista elintarvikkeissa koskevaa tutkimusta, jotta voidaan määrittää strategioita akryyliamidin muodostumisen minimoimiseksi; pyytää komissiota ja jäsenvaltioita edistämään akryyliamidin ja glysidiamidin mahdollisia hormonitoimintaa häiritseviä ominaisuuksia koskevaa tutkimusta;

10. kehottaa jäsenvaltioita tehostamaan elintarvikevalvontavalmiuksiaan akryyliamidia koskevien sääntöjen tehokkuuden seuraamiseksi ja akryyliamidin esiintymistä koskevien tietojen keräämiseksi, julkaisemiseksi ja toimittamiseksi EFSAlle;

11. pyytää komissiota ja jäsenvaltioita tiedottamaan yleisölle tuoteryhmistä, joiden akryyliamidipitoisuus on mahdollisesti muita korkeampi, sekä strategioista, joilla rajoitetaan akryyliamidille altistumista ruoanlaiton yhteydessä;

12. pyytää komissiota peruuttamaan ehdotuksen asetukseksi ja toimittamaan valiokunnalle uuden ehdotuksen;

13. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille.

(1) EYVL L 37, 13.2.1993, s. 1.

(2) EUVL L 304, 21.11.2017, s. 24.

(3) EFSA Journal 2015;13(6):4104, http://www.efsa.europa.eu/en/efsajournal/pub/4104

(4) EYVL L 184, 17.7.1999, s. 23.

(5) Katso Erkekoğlu, P., Baydar, T., ”Toxicity of acrylamide and assessment of its exposure in baby foods”, Nutrition Research Reviews, Osa 23, numero 2, joulukuu 2010, s. 323–333, https://doi.org/10.1017/S0954422410000211

(6) ECHAn InfoCard akryyliamidia varten, https://echa.europa.eu/fi/substance-information/-/substanceinfo/100.001.067?_disssubsinfo_WAR_disssubsinfoportlet_backURL=https%3A%2F%2Fecha.europa.eu%2Fhome%3Fp_p_id%3Ddisssimplesearchhomepage_WAR_disssearchportlet%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-1%26p_p_col_count%3D2%26_disssimplesearchhomepage_WAR_disssearchportlet_sessionCriteriaId%3D. Katso myös ECHAn luokittelua ja merkintää koskeva yhteenveto.https://echa.europa.eu/fi/information-on-chemicals/cl-inventory-database/-/discli/details/104230: syöpää aiheuttava 1B (oletettu), perimää vaurioittava 1B (oletettu), lisääntymiselle vaarallinen 2 (epäilty), ihoa herkistävä 1 ja STOT 1 (elinkohtainen myrkyllisyys – vaikuttaa hermostoon toistuvalla altistuksella).

(7) FAO:n ja WHO:n yhteisen elintarvikelisäaineita käsittelevän asiantuntijakomitean (JECFA) 64. kokouksen yhteenveto ja päätelmät 8.–17. helmikuuta 2005, http://www.fao.org/3/a-at877e.pdf. Katso myös Matoso, V., Bargi-Souza, P., Ivanski, F., Romano, M.A., Romano, R.M., ”Acrylamide: A review about its toxic effects in the light of Developmental Origin of Health and Disease (DOHaD) concept”, Food Chemistry, 15. kesäkuuta 2019, 283:422-430, https://pubmed.ncbi.nlm.nih.gov/30722893/

(8) EFSA Journal 2015;13(6):4104, http://www.efsa.europa.eu/en/efsajournal/pub/4104

(9) Raportti FAO:n ja WHO:n yhteisestä kuulemisesta, ”Health Implications of Acrylamide in Food”, 25.–27. kesäkuuta 2002, https://apps.who.int/iris/bitstream/handle/10665/42563/9241562188.pdf?sequence=1

(10) ”IARC Monographs on the Evaluation of Carcinogenic Risks to Humans”, Some Industrial Chemicals, IARC, Lyon, Ranska, 1994, https://publications.iarc.fr/Book-And-Report-Series/Iarc-Monographs-On-The-Identification-Of-Carcinogenic-Hazards-To-Humans/Some-Industrial-Chemicals-1994. Katso myös Zhivagui, M., Ng, A.W.T., Ardin, M., et al., ”Experimental and pan-cancer genome analyses reveal widespread contribution of acrylamide exposure to carcinogenesis in humans”, Genome Research, 2019;29(4):521-531, https://www.iarc.fr/wp-content/uploads/2019/03/pr267_E.pdf

(11) Report on Carcinogens, Acrylamide, National Toxicology Program, Department of Health and Human Services, Fourteenth Edition 2016, https://ntp.niehs.nih.gov/ntp/roc/content/profiles/acrylamide.pdf

(12) Toxicological review of Acrylamide (CAS No. 79-06-1), maaliskuu 2010, U.S. Environmental Protection Agency, Washington, DC, https://nepis.epa.gov/Exe/ZyPDF.cgi/P1006QL0.PDF?Dockey=P1006QL0.PDF

(13) Matoso, V., Bargi-Souza, P., Ivanski, F., Roman, M.A., Romana, R.M., ”Acrylamide: A review about its toxic effects in the light of Developmental Origin of Health and Disease (DOHaD) concept”, Food Chemistry 283 (2019) 422-430, https://www2.unicentro.br/ppgvet/files/2019/11/3-Acrylamide-A-review-about-its-toxic-effects-in-the-light-of-Developmental-Origin-of-Health-and-Disease-DOHaD-concept.pdf?x26325, Kassotis, C.D., et al., ”Endocrine-Disrupting Activity of Hydraulic Fracturing Chemicals and Adverse Health Outcomes After Prenatal Exposure in Male Mice”, Endocrinology, joulukuu 2015, 156(12):4458–4473, https://academic.oup.com/endo/article/156/12/4458/2422671, Hamdy, S.M., Bakeer, H.M., Eskander, E.F., Sayed, O.N., ”Effect of acrylamide on some hormones and endocrine tissues in male rats”, Human & Experimental Toxicology 2012, 31(5): 483-91, https://journals.sagepub.com/doi/10.1177/0960327111417267

(14) Asetuksen (ETY) 2017/2158 5 artikla ja johdanto-osan 11 kappale.

(15) Komission suositus (EU) 2019/1888, annettu 7. marraskuuta 2019, elintarvikkeissa esiintyvän akryyliamidin seurannasta (EUVL L 290, 11.11.2019, s. 31).

(16) https://www.beuc.eu/publications/beuc-x-2019-010_more_efforts_needed_to_protect_consumers_from_acrylamide_in_food.pdf

(17) Katso asetus (EU) 2017/2158.

(18) https://www.beuc.eu/publications/beuc-x-2019-010_more_efforts_needed_to_protect_consumers_from_acrylamide_in_food.pdf

(19) https://www.beuc.eu/publications/beuc-x-2019-010_more_efforts_needed_to_protect_consumers_from_acrylamide_in_food.pdf